Nici n-am apucat să ne minunăm de redeschiderea dosarului Mineriadei (deși abia la sfârșit vom vedea dacă avem motive) că Parchetul General ne-a ucis rapid orice speranță închizând dosarul Revoluției unde peste o mie de morți meritau să li se facă dreptate. Parchetul a considerat că „faptele nu există” sau au fost prescrise. Dacă faptele nu există, de ce avem atâția luptători cu merite speciale cărora tocmai li s-au mărit indemnizațiile? Cinismul Parchetului întrece orice măsură. Sigur, când Parchetul e condus de Tiberiu Nițu care în dec. ’89 ca soldat în termen a tras în revoluție apoi și-a luat certificat de revoluționar și un teren drept recompensă, lucrurile devin coerente. Poate că nici n-am avut revoluție dacă faptele nu există. A fost un schimb de generații în partid și în securitate care aveau nevoie de victime, cât mai multe victime, pentru a se legitima. Revoluțiile sângeroase se termină totdeauna rău. Mai sigure sunt cele de catifea. De reținut pentru viitor. Gabriel Liiceanu mărturisea că l-ar întreba pe Ion Iliescu un singur lucru: cum se poate dormi după așa ceva? Păi, doarme buștean. Ilici a dormit foarte bine 25 de ani și va dormi mereu. Oamenii aceștia n-au scrupule. Generalul Oprea cel care ne poartă interesul național numai cu coloană și girofar (deși n-are dreptul la coloană oficială decât în cazuri de mare urgență) doarme liniștit după ce un tânăr polițist pe motocicletă a derapat într-o groapă din asfalt și a murit „în misiunea de a-i fluidiza circulația” vicepremierului. Oprea nici n-a oprit să vadă ce s-a întâmplat. În septembrie alt polițist se accidentase în coloana sa și a stat o lună în spital fără ca autoritățile să scoată un cuvânt. Și acum Oprea a tăcut mâlc, s-a dus în secret la familia victimei (pesemne ca s-o roage să tacă) și l-a înaintat în grad pe cel dispărut. Mare om! Cică nici nu poate circula fără coloană oficială. Îi ține loc de coloană vertebrală. Evident, PNL i-a cerut demisia și la fel de evident Ponta i-a luat apărarea generalului criticându-i pe cei care se folosesc de tragedii ca să ceară demisii: „ăsta e un fel de barbarism politic”. Dar când abuzezi de coloană oficială și nu oprești să vezi ce-a pățit un om din escortă, asta ce e? Dar de! Când depinzi de Oprea, sigur că vezi barbari la porțile cetății. Și Iliescu vedea în dec. ’89 teroriști iar în iunie ‘90 legionari. Ăstora le trebuie mereu dușmani ca să-și justifice crimele și corupția. Curios e că dl. Băsescu, care altminteri critică tot mapamondul, nu scoate o vorbă despre Oprea. Dl. Băsescu tocmai s-a ales președinte la PMP candidând singur cu succes – după ce și-a convins cu greu (pretinde el) soția să-l lase la joacă. Sincer, speram să câștige doamna.